נגבה

נֶגְבָּה הוא קיבוץ מתנועת הקיבוץ הארצי השומר הצעיר באזור מישור החוף הדרומי ליד הערים קריית מלאכי, קריית גת ואשקלון השייך למועצה אזורית יואב. שטח הקיבוץ כ-12,000 דונם.
מקור שמו של הקיבוץ הוא ב: "וה' אָמַר אֶל-אַבְרָם שָׂא נָא עֵינֶיךָ וּרְאֵה, מִן-הַמָּקוֹם אֲשֶׁר-אַתָּה שָׁם, צָפֹנָה וָנֶגְבָּה, וָקֵדְמָה וָיָמָּה".
באתוס הישראלי מוכרת נגבה בזכות המערכה על נגבה במלחמת העצמאות.

==הקמה==
הקיבוץ הוקם על ידי גרעין "גבעת גנים" של חברי השומר הצעיר מפולין, אליו הצטרפו החברים הפולנים של גרעין "שמיר" שרוב חבריו עלו מרומניה. היישוב הוקם ב-12 ביולי 1939 כיישוב חומה ומגדל, בסיוע חברי קיבוץ גבעת ברנר. בעת הקמתה הייתה נגבה הנקודה היהודית הדרומית ביותר בכל ארץ ישראל, למעט מגורי העובדים במפעל המלח בסדום על חוף ים המלח.

בתחילה נקראה הנקודה בית עפה על שם הכפר הערבי הסמוך או "גבעת גנים" כשם הגרעין המייסד, ולאחר כשנה הוסב שמו ל"נגבה" כדי לסמל את השאיפה להתיישבות יהודית בנגב.

==המערכה על נגבה==
נגבה ממוקמת בקצה הדרומי של האזור העיקרי של ישראל, והקרובה ביותר למובלעת יישובי הנגב המנותקים. המפה נכונה ל 16 במאי 1948

החלטת החלוקה הותירה את הקיבוץ בתחומי המדינה היהודית.
כשפרצה מלחמת העצמאות היה נגבה היישוב היהודי הדרומי ביותר בארץ ישראל, למעט יישובי הנגב ולסדום. עם פלישת המצרים ב-15 במאי 1948 התקדם צבאם ותפס את משטרת עיראק-סודאן, ששלטה על הכביש לנגב ועל קיבוץ נגבה השוכן למרגלותיה. נוסף למשטרה תפסו המצרים משלטים ויישובים ערביים בסביבות הקיבוץ, ומשם תקפו את התחבורה לנגב ואת נגבה, שהפריעה לתנועת המצרים בציר אשקלון-חברון-ירושלים. במקום נערכו קרבות כבדים נגד הצבא המצרי וערביי האזור.

למרות ההתקפות המצריות הכבדות שנסתייעו במטוסים, בטנקים ובתותחים, לא עלה בידם לכבוש את הקיבוץ. נגבה נהרסה, אך מגיניה התחפרו בבונקרים, בתעלות ובעמדות, ומשם המשיכו בעמידתם האיתנה בפני ההתקפות החוזרות ונשנות, שנמשכו כשלושה חודשים. במבצע יואב הובס הצבא המצרי, וב-9 בנובמבר 1948, לאחר כמה ניסיונות נפל, נכבשה משטרת עיראק סודן על ידי כוחות צה"ל. בכך באה הרווחה לחברי נגבה שהחלו מיד בשיקום הריסותיה.

עמידת הקיבוץ במערכה על נגבה, הפכה לסמל של עקשנות ונחישות בה עמדו מעטים מול רבים.

==הנצחה וזיכרון==

בשנת 1953 הוצבה במקום אנדרטת המגינים לזכר החללים בסמוך לבית העלמין הצבאי, המציינת את אחוות הלוחמים: חבר וחברה של הקיבוץ עם חיל לוחם. אנדרטה זו פוסלה על ידי הפסל נתן רפופורט. גם מגדל המים המנוקב בפגזי האויב נותר כזכר למערכה הכבדה.

מול האנדרטה ניצב טנק לוקסט M22 כתחליף לטנק המצרי שנבלם מדרום לקיבוץ ב-12 ביולי 1948.
ליד שער הקיבוץ נמצא שחזור של מבנה חומה ומגדל.

==כלכלה==
תושבי הקיבוץ מתפרנסים מגידולי שדה רפת גן (בשיתוף קיבוץ גבעת ברנר) ומשני מפעלי תעשייה. במקום יש מוזיאון פתוח, תחת כיפת השמים, הכולל דגם משוחזר של יישובי "חומה ומגדל", טנק מצרי שהשתתף בהתקפה על הקיבוץ והושמד, ומגדל המים המנוקב מפגזים, שנותר כמו שהוא.

עם בוגרי ותושבי הקיבוץ נמנים בין השאר חברי הכנסת לשעבר אבשלום וילן וענת מאור, האלוף במי"ל יוסי פלד, המחזאי אריה חן והטייס אלוף ההפלות גיורא אבן אפשטיין.

==ספורט==
ענף הכדורעף נחשב לספורט מאוד פופולרי בקיבוץ. קבוצת הכדורעף הייצוגית "הפועל נגבה" זכתה באליפות ליגת העל בכדורעף בעונת 1961/62.

== גלריית תמונות ==
<gallery>
קובץ:PikiWiki Israel 10261 the first tractor amp; plow in kibbutz negba.jpg|הטרקטור והמחרשה הראשונים בנגבה
קובץ:Negba 1949.png|שיקום קיבוץ נגבה ב-1949 על ידי חברי גרעיני הנח"ל
קובץ:Kibbutz Negba Harchava Aerial View.jpg|בתים חדשים בנגבה
קובץ:נגבה-נתן-רפפורט.jpg|אנדרטת המגינים: חברה, חבר וחייל. הפסל:נתן רפופורט, 1953
קובץ:NegbaHomaveMigdal001.JPG|שחזור של חומה ומגדל ליד הקיבוץ
קובץ:12 יולי 1939 ביום העליה לקרקע של נגבה מאחור משה שרטוק לפניו ומשמאל יוס btm3595.jpeg|יום העלייה לקרקע בנגבה, בתמונה משה שרתוק, לפניו ומשמאל יוסף וויץ. חמישי מימין ישראל ברזילי, 1939
קובץ:The Egyptian tank at Negba.jpg|הטנק המצרי ממלחמת העצמאות בנגבה
</gallery>

==קישורים חיצוניים==

* 
* [http://negbamuseum.blogspot.com/ אתר] המוזיאון הפתוח בנגבה
* 
* מיכאל יעקובסון: [https://michaelarch.wordpress.com/2017/06/03/סיבוב-בחדר-האוכל-בקיבוץ-נגבה-ועוד-כמה-מ/ סיבוב בחדר האוכל בקיבוץ נגבה ובעוד כמה מקומות], באתר 'חלון אחורי', 2 ביוני 2017
* [https://www.mapah.co.il/monster-on-the-hill-iraq-sweidan-police-fort-tegart-project/ המפלצת שעל הגבעה - משטרת עיראק סווידאן וקיבוץ נגבה] באתר 'פרויקט טיגארט, 12 בספטמבר 2022 
* [https://www.mapah.co.il/waer-tower-kibutz-negba/ מגדל המים של קיבוץ נגבה] באתר היסטוריה על המפה, 26 נובמבר 2022
* [https://www.mapah.co.il/the-egyptian-tank-from-kibbutz-negba/ הטנק המצרי מקיבוץ נגבה] באתר היסטוריה על המפה, 13 בינואר 2023
* 
* 
* 

==הערות שוליים==

*
קטגוריה:יישובים שהוקמו ב-1939
קטגוריה:קיבוצים
קטגוריה:קיבוצי הקיבוץ הארצי
קטגוריה:יישובי חומה ומגדל
קטגוריה:קיבוצים במחוז הדרום
קטגוריה:הנגב: יישובים
קטגוריה:מקבלי נס הקוממיות